L-UE tappella lill-partijiet kollha biex iżommu l-impenn tagħhom għat-taħditiet fil-Jemen Illum il-Kunsill adotta konklużjonijiet dwar il-Jemen. L-UE tafferma mill-ġdid l-impenn tagħha għall-għaqda, is-sovranità, l-indipendenza u l-integrità territorjali tal-Jemen. L-UE tilqa' l-"Ftehim ta' Stokkolma" milħuq bejn rappreżentanti tal-partijiet Jemeniti taħt l-awspiċi tan-Nazzjonijiet Uniti f'Diċembru 2018. L-UE u l-Istati Membri tagħha ser ikomplu jinvolvu ruħhom b'mod attiv mal-partijiet kollha fil-konflitt u huma impenjati li jkomplu jappoġġaw il-proċess politiku mmexxi min-NU, inkluż permezz ta' djalogu politiku ma' atturi reġjonali rilevanti, bil-għan li jkomplu jinkisbu riżultati tanġibbli, jintemm il-konflitt u jitrawwem ambjent reġjonali mtejjeb. L-UE tafferma mill-ġdid li l-kunflitt fil-Jemen jista' jintemm biss permezz ta' soluzzjoni politika negozjata u inklużiva. L-UE tappella lill-partijiet kollha biex iżommu l-impenn tagħhom għall-proċess immexxi min-NU fid-dawl tat-taħditiet li ġejjin, u ttenni li paċi sostenibbli tista' tinkiseb biss permezz ta' negozjati li jinvolvu l-parteċipazzjoni sinifikattiva tal-partijiet ikkonċernati kollha, inkluż is-soċjetà ċivili, in-nisa u ż-żgħażagħ. F'dan l-istadju kritiku għall-ġejjieni tal-Jemen, il-Kunsill itenni mill-ġdid l-appoġġ sħiħ tal-UE għall-proċess politiku mmexxi min-NU u għall-ħidma tal-Mibgħut Speċjali tan-NU Martin Griffiths u għall-missjoni tan-Nazzjonijiet Uniti li tappoġġa l-Ftehim ta' Hodeidah (UNMHA). Sa mill-bidu tal-konflitt, l-UE kkontribwiet b'aktar minn 560 miljun euro f'assistenza. Aqra t-test sħiħ tal-konklużjonijiet tal-Kunsill Relazzjonijiet bejn l-UE u l-Jemen, skeda informattiva Dikjarazzjoni mir-Rappreżentant Għoli f'isem l-UE dwar il-konsultazzjonijiet fl-Iżvezja bejn ir-rappreżentanti tal-partijiet Jemeniti u l-Ftehim ta' Stokkolma, 16 ta' Diċembru 2018 Id-delegazzjoni tal-UE għall-Jemen Ara l-paġna tal-laqgħa